In 1999 is die NNP gerelegeer tot die vierde grootste politieke party. Vir 'n party wat misluk het as regering, onderhandelaars en opposisie het dit die einde voorspel. Die kiesers het die rug gekeer op die nuttelose reste van 'n vuisvoos en ideolgies-bankrot dinasaurus. Dit was duidelik dat diegene wat 'n opposisiestem teen die misdaad, korrupsie, Zimbabwe beleid, ens. wou uitbring, nie die weelde van 'n versplinterde opposisie kon bekostig nie. Die DP was dus die logiese keuse.
Vanweë die behoefte aan 'n sinergistiese konsolidering van die opposisie, het die DP 'n hand van vriendskap na die NNP uitgereik. Die nuutgevormde DA het in die daaropvolgende plaaslike verkiesings in heelwat wyke bykans 100% van die stemme op hom verenig.
Strand-Noord is so 'n wyk en ons DA-raadslid, Chris Hattingh, is gelukkig 'n man met integriteit. Sy volharding met ons mandaat staan in skrille kontras met die verraad van sy eertydse kollegas. Maatje Ellmann het selfs sover gegaan om te sê dat sy geensinds belangstel in die opposisiebanke nie. Die feit dat sy 'n opposisie wyk verteenwoordig weeg by haar nie so swaar soos 'n paar silwer munte nie.
Die NNP is lief om aan sy ondersteuners voor te gee dat hulle die ANC van "binne gaan verander". Vir 'n party wat nie eers die DA van binne kon verander is die Rubicon nou in vloed. Die NP/NNP/NNNP het nog altyd sy seile soos die wind gespan, maar die keer het hulle die wind heeltemal verkeerd gelees en is oppad rotse toe. En niemand gaan weer so naïef wees om hulle hierdie keer uit 'bail' nie.
Die finale ontbinding van die veradderlike 'nuwe' (Nuwe) Nasionale Party kan nie 'n dag te vroeg geskied nie.